मोरङ विजयी
पाहुना टोली भुटानको थिम्पु फुटबल क्लबलाई २–० गोलले निरास पार्दै आयोजक रिजालको मोरङ ११ ले पाँचौं विराट गोल्डकप फुटबलमा शनिबार विजयी सुरुआत गरेको छ ।
विराटनगर — पाहुना टोली भुटानको थिम्पु फुटबल क्लबलाई २–० गोलले निरास पार्दै आयोजक रिजालको मोरङ ११ ले पाँचौं विराट गोल्डकप फुटबलमा शनिबार विजयी सुरुआत गरेको छ ।घरेलु दर्शकको एकतर्फी समर्थन पाएको मोरङ क्वाटरफाइनल पुगेको छ । मोरङले गोलको खाता खोल्न भने ६० मिनेटसम्म कुर्नुपरेको थियो । निशान लिम्बूले प्रहार गरेको बल भुटानका गोलकिपर नवाङ टासीले नियन्त्रण गर्न नसकी रिबाउन्ड भएपछि त्यसमै मोरङका भुवन बस्नेतले गोल गरेका थिए । एकपछि अर्को आक्रमण बुनेको मोरङले दोस्रो गोल इन्ज्युरी समयमा गरेको हो । निशानले दर्शनीय गोल गरेर टिमलाई विजयी गराए । उनी म्यान अफ द म्याच घोषित भए । उनले १० हजार रुपैयाँ पाए ।इन्ज्युरी समयको अन्तिम मिनेटमा भुटानले विपक्षी पोस्टमा एक पटकमात्र उत्कृष्ट आक्रमण गरेको थियो । मोरङले रमपम झापा ११ सँग सोमबार क्वाटरफाइनल खेल्नेछ । झापा टिम विराट गोल्डकपको तेस्रो संस्करण विजेता टिम हो ।काठमाडौं बाहिर पहिलोपल्ट ‘फ्लडलाइट’ उपयोग गरी राति खेलाइएको खेलमा दर्शकको उल्लेख्य उपस्थिति थियो । खेलस्थल सहिद रंगशाला दर्शकले पूरै भरिएको थियो ।यो मोफसलकै सर्वाधिक पुरस्कार राशि १२ लाख ७१ हजार भएको प्रतियोगिता हो । स्वदेशी आठसहित भारत र भुटानको एक–एक टिमको सहभागिता छ ।२०१८ सालदेखि महेन्द्र गोल्डकपका नाममा सञ्चालन हुँदै आएको प्रतियोगिता २०६७ मा विराट गोल्डकप ट्रस्टमा रूपान्तरण गरेर २०६९ सालदेखि विराट गोल्डकपका नाममा भइरहेको छ । पहिलो संस्करण हिमालयन शेर्पा, दोस्रो संकटा, तेस्रो झापा–११ र चौथो संस्करण नेपाल पुलिस क्लबले जितेको थियो ।आइतबार संकटा क्लबले मोहम्मडन क्लब भारतसँग खेल्नेछ ।